Хьэшыр Чылар теухуа пэжыр
Налшык дэт Къэрал концерт гъэлъэгъуапIэм «лъэтеувэ» щыхуащIащ Хьэшыр Аскэр къыдигъэкIа, «Первовосходитель на Эльбрус: Факты и вымысел» зыфIища тхылъым. Ар теухуащ Iуащхьэмахуэ япэу дэкIа адыгэлI Хьэшыр Чылар. Тхылъым щызэхуэхьэсащ Хьэшырым теухуауэ щыIэ дэфтэрхэр. Ди жагъуэ зэрыхъунщи, ди гъунэгъу лъэпкъхэм яхэтщ Iуащхьэмахуэ и щыгум япэу ихьар мыадыгэу къыщIезыгъэдзыну зыфIэфIхэр. Ауэ абыхэм апхуэдэ лъабжьэ зэрамыIэм мы тхылъыр и щыхьэтщ.
ЗэIущIэр къызэIуихащ «Къэбэрдей-Балъкъэр Республикэм мамырыгъэрэ лъэпкъ зэгурыIуэныгъэрэ щыIэн папщIэ» жылагъуэ комитетым и унафэщI ГуэбэщIыкI Жантемыр. Абы къыхигъэщащ тхылъыр къыдэзыгъэкIа Хьэшыр Аскэр лэжьыгъэшхуэ зэригъэзэщIар, зи фейдэ къэзылъыхъуэу тхыдэр къизытхыкIыжыну хэтхэм «зэрахьэхэм» мы лэжьыгъэр жэуап нэс зэрыхуэхъуар.
Езы Хьэшыр Аскэр псалъэ ирата нэужь, и гугъу ищIащ а лэжьыгъэм зрипщытын хуей щIэхъуам и щхьэусыгъуэм. Абы жиIащ тхыдэм и къекIуэкIыкIар зэзыхьэкIыну хущIэкъухэм я мурадхэр къазэремыхъулIэнур. Пэжыр сыт щыгъуи пэжу къонэж. ИкIи абы хьэгъэщагъэхэр хэзагъэркъым.
КъБР-м и Адыгэ жылагъуэ зэгухьэныгъэхэм я ЗэзыгъэуIу советым и унафэщI, жылагъуэ лэжьакIуэ Къалмыкъ Жылэбий и гугъу ищIащ тхыдэ мыхьэнэ зиIэ тхылъыр авторым щIэныгъэр и лъабжьэу зэрызэхигъэувар. Къалмыкъым зэрыжиIащи, тхылъым мыхьэнэшхуэ иIэщ ди тхыдэр нэхъ куууэ тщIэнымкIэ. «Ар къытщIэхъуэ щIэблэми къазэрыхуэщхьэпэнум шэч хэлъкъым», — жиIащ абы.
Хьэшырым и лэжьыгъэм и мыхьэнэр къыхагъэщхьэхукIыу, зэIущIэм къыщыпсэлъащ «Адыгэ псалъэ» газетым и редактор нэхъыщхьэ, «Къэбэрдей Адыгэ Хасэ» жылагъуэ зэгухьэныгъэм и тхьэмадэ ХьэфIыцIэ Мухьэмэд. Псыхуабэ дэт лъахэдж музейм и унафэщI Савенкэ Сергей, альпинисткэ, дунейм щынэхъ лъагэ дыдэ Эверест бгым дэкIа Мэз Каринэ, УФ-м ЗыхъумэжыныгъэмкIэ и министерствэм и Экспедицэ центрым и унафэщI Юрманов Антон, Краснодар къалэм къикIа ныбжьыщIэ Хьэшыр Чылар сымэ.
Къэбэрдей Адыгэ хасэм къыбгъэдэкIыу ХьэфIыцIэ Мухьэмэд Хьэшыр Чылар и щIыхькIэ иригъэщIа медалхэр яритащ нэхъ зыхуигъэфащэхэм.
ЗэIущIэр игъэдэхащ шыкIэпшынэр IэкIуэлъакIуэу зыгъэбзэрабзэ Уэтей Хьэзем.
НафIэдз Мухьэмэд.
